1966-os kislemezeiből egyre kevesebbet adtak el, ezért producere Shaw akarata ellenére úgy döntött, hogy benevezi őt az 1967-es Eurovíziós Dalfesztiválra. Akkoriban jellemző módon a BBC egyszemélyes nemzeti döntőt rendezett, Shaw énekelt öt dalt, amelyek közül a nézők választották ki a versenydalt. "Tell the boys", "I'll cry myself to sleep", "Had a dream last night", "Puppet on a string" és "Ask any woman" volt az öt dal címe. Végül a "Puppet On A String" ("Marionettbábu") című dal nyert, melyet saját bevallása szerint utált "az első hangtól az utolsóig", főleg hímsoviniszta dalszövege miatt. A Bécsben megrendezett nemzetközi versenyen emlékezetes módon mezítláb adta elő dalát. Végül az Egyesült Királyság első Eurovíziós győzelmét megszerezve, a verseny történetének egyik legnagyobb különbségével nyert. A dal első helyezett lett a brit slágerlistán, és körülbelül négymillió darabot adtak el belőle világszerte.